ಬ್ರಿಟಿಷ್‌ ಬೇಸಿಗೆ ಋತುವಿನಲ್ಲಿ ಹಲವು ಜಾತ್ರೆಗಳು ಮತ್ತು ಉತ್ಸವಗಳು ಕೇಂಬ್ರಿಜ್‌ನಲ್ಲಿ ನಡೆಯುತ್ತವೆ. ಮಿಡ್ಸಮ್ಮರ್‌ ಫೇರ್ ಎಂಬುದು ಯುನೈಟೆಡ್‌ ಕಿಂಗ್ಡಮ್‌ನಲ್ಲಿ ಅತಿ ಹಳೆಯ ಜಾತ್ರೆಗಳಲ್ಲಿ ಒಂದು. ಒಂದು ಹಂತದಲ್ಲಿ ಇದು ಇಡೀ ಯುರೋಪ್‌ನಲ್ಲೇ ಅತಿ ದೊಡ್ಡ ಮಧ್ಯಯುಗೀಯ ಜಾತ್ರೆಯಾಗಿತ್ತು. ಇಂದು ಇದು ಮುಖ್ಯವಾಗಿ ವಾರ್ಷಿಕ ಮೋಜಿನ ಮೇಳವಾಗಿದ್ದು, ಇದಕ್ಕೆ ಹೊಂದಿಕೊಂಡ ಮಾರುಕಟ್ಟೆಯ ಕುರುಹನ್ನು ಹೊಂದಿದೆ. ಬೇಸಿಗೆ-ಮಧ್ಯಾವಧಿಯ ದಿನಕ್ಕೆ ಸಮೀಪದ ಕಾಲದಲ್ಲಿ ಅಥವಾ ಆಸುಪಾಸಿನಲ್ಲಿ ಹಲವು ದಿನಗಳ ಕಾಲ ಈ ಜಾತ್ರೆ ನಡೆಯುತ್ತದೆ. ಜೂನ್‌ ತಿಂಗಳ ಮೊದಲ ಶನಿವಾರ ಮಿಡ್ಸಮರ್‌ ಕಾಮನ್‌ 'ಸ್ಟ್ರಾಬೆರಿ ಫೇರ್‌ (ನೆಲಮುಳ್ಳಿ ಉತ್ಸವ)'ನ ಸ್ಥಳ ಕೂಡ ಆಗಿದೆ. ಸಾಲು-ಸಾಲು ಮಾರುಕಟ್ಟೆ ಅಂಗಡಿ ಮುಂಗಟ್ಟುಗಳೊಂದಿಗೆ ಉಚಿತ ಸಂಗೀತ ಮತ್ತು ಮಕ್ಕಳ ಜಾತ್ರೆಯ ಸ್ಥಳವೂ ಆಗಿದೆ. ಮೇ ತಿಂಗಳ ಒಂದು ವಾರದ ಕಾಲದಲ್ಲಿ, ಸನಿಹದ ಜೀಸಸ್‌ ಗ್ರೀನ್‌ನಲ್ಲಿ ವಾರ್ಷಿಕ ಕೇಂಬ್ರಿಜ್‌ ಬಿಯರ್ ಉತ್ಸವ ನಡೆಯುತ್ತದೆ.‌ 1974ರಲ್ಲಿ ಆರಂಭಗೊಂಡ ಈ ಬಿಯರ್‌ ಉತ್ಸವವು ಲಂಡನ್‌ ಹೊರತುಪಡಿಸಿ ಬ್ರಿಟನ್‌ನ ಎರಡನೆಯ ಅತಿ ದೊಡ್ಡ ಬಿಯರ್‌ ಉತ್ಸವವಾಗಿದೆ. 2009ರ ಈ ಉತ್ಸವದಲ್ಲಿ 90,000 ಪಿಂಟ್‌‌ಗಳಷ್ಟು ಬಿಯರ್‌ ಹಾಗೂ ಒಂದು ಟನ್‌ ಗಿಣ್ಣು ಬಡಿಸಲಾಯಿತು.

ಕೇಂಬ್ರಿಜ್‌ ಫೊಲ್ಕ್‌ ಫೆಸ್ಟಿವಲ್‌ ಎಂಬುದು ಯುನೈಟೆಡ್‌ ಕಿಂಗ್ಡಮ್‌ನ ಅತಿದೊಡ್ಡ ಜಾನಪದ ಸಂಗೀತ ಉತ್ಸವಗಳಲ್ಲೊಂದು. ಇದು ವಾರ್ಷಿಕವಾಗಿ ನಗರದ ಹೊರವಲಯದಲ್ಲಿರುವ ಚೆರ್ರಿ ಹಿಂಟನ್‌ ಹಾಲ್‌ ಮೈದಾನದಲ್ಲಿ ನಡೆಯುತ್ತದೆ. ಮೊದಲ ಬಾರಿಗೆ 1964ರಲ್ಲಿ ನಡೆದಾಗಿನಿಂದಲೂ, ನಗರ ಕೌನ್ಸಿಲ್‌ ಈ ಉತ್ಸವವನ್ನು ಆಯೋಜಿಸುತ್ತಿದೆ. ಕೇಂಬ್ರಿಜ್‌ ಷೇಕ್ಸ್‌ಪಿಯರ್ ಫೆಸ್ಟಿವಲ್‌ ಎಂಬುದು ಎಂಟು-ವಾರಗಳ ಅವಧಿಯ ಉತ್ಸವ. ಕೇಂಬ್ರಿಜ್‌ ವಿಶ್ವವಿದ್ಯಾನಿಲಯ ಕಾಲೇಜುಗಳ ಉದ್ಯಾನದಲ್ಲಿ ವಿಲಿಯಮ್ ಷೇಕ್ಸ್‌ಪಿಯರ್‌ರ ಕೃತಿಗಳ ಹೊರಾಂಗಣ ಪ್ರದರ್ಶನಗಳು ಇಲ್ಲಿ ನಡೆಯುತ್ತವೆ. ಮೊದಲ ಬಾರಿಗೆ 1977ರಲ್ಲಿ ಆರಂಭಗೊಂಡ ಕೇಂಬ್ರಿಜ್‌ ಫಿಲ್ಮ್‌ ಫೆಸ್ಟಿವಲ್ ವಾರ್ಷಿಕವಾಗಿ ಪ್ರತಿವರ್ಷ ಜುಲೈ ತಿಂಗಳಲ್ಲಿ ನಡೆಯುತ್ತಿತ್ತು. ಆದರೆ, 2008ರಲ್ಲಿ ಎಡಿನ್ಬರ್ಗ್‌ ಫಿಲ್ಮ್‌ ಫೆಸ್ಟಿವಲ್‌ ವೇಳಾಪಟ್ಟಿ ಬದಲಾದ್ದರಿಂದ, ಅದರ ಜತೆ ಘರ್ಷಣೆಯನ್ನು ತಡೆಯಲು ಸೆಪ್ಟೆಂಬರ್‌ ತಿಂಗಳಿಗೆ ಮುಂದೂಡಲಾಯಿತು.

ವ್ಯವಹಾರ
ವಿಶ್ವವಿದ್ಯಾನಿಲಯದ ಆರಂಭಿಕ ಕಾಲ
ಹಬ್ಬಗಳು ಮತ್ತು ಉತ್ಸವಗಳು
ಇತಿಹಾಸ